Õpikuks ma seda raamatut kindlasti ei peaks, sest nii kinnisilmi mul ka elada ei ole õnnestunud. Kui aga loomupärast uudishimu, mis muidu erinevatele küsimustele juba kooli ajal iseseisvalt vastused laseks otsida, on ainult araabiamaades kohatud tõmmude meeste meelituste suhtes, tasuks selle raamatu viimast kolmandikku tõsisemalt lugeda. Mingit moraali siiski ei loeta, lihtsalt valgustatakse kuidas asi sealtpoolt paistab.  Väike põige Lähis-Ida ajaloosse meeldis mulle ka. Selline  kompaktne oli.  Nagu ka rea minu enesegi poolt ammu täheldatud seikade kirja panemine, mis minust siiski ilmselt moslemit EI tee, kuid skeptilisust näiteks suurlinna ja päikese-kuurortite suhtes veelgi suurendavad.  Meie kultuuriruumis vähemalt 600 aasta taha jäävat ja ainult pimedast usust inspireeritud elukorraldust raamatus väga palju ei kohta. Üllatavalt on "tsiviliseeritud" maailm kogu oma tarbimishulluses ka sealsesse argipäeva koos kilekottide, plastmassi ja tereturu poest tuttava  käsi"tolmuimejaga" sisse murdnund. See kõik on seal lihtsalt omal viisil kohaliku elu osaks saanud. Nagu meilgi on usk kaartidesse, nõidadesse, inglitesse ja kõigesse muusse inimesest endast väljapoole jäävasse keskajast saadik ikka veel alles ka seal, kus seda üldse ei ootaks.  Küsimusi, millele vastuseid otsida ja siis alles oma seisukoht kujundada, jääb õhku ka parasjagu.